Emserdepesjen
Store norske leksikon,Historie,Verdens historie og samtidshistorie,Europa,Tysklands historie,Tysklands historie fra 1806 til 1918
Emserdepesjen var et telegram som Vilhelm av Preussen sendte til forbundskansleren i Det nordtyske forbund, Otto von Bismarck, fra badestedet Ems 13. juli 1870. Telegrammet inneholdt et referat av en samtale kongen hadde hatt med den franske sendemannen Vincent Benedetti. Bismarck offentliggjorde telegrammet i forkortet form, og på en slik måte at beskjeden ble tolket som en krigserklæring. Emserdepesjen ble den direkte foranledningen til utbruddet av den fransk-tyske krig.
Samtalen med Benedetti Kong Vilhelm hadde tidligere, på grunn av fransk protest, sørget for at hans slektning, en prins av Hohenzollern-Sigmaringen, avslo et tilbud om den spanske krone. Fordi Frankrike fryktet en allianse mellom Tyskland og Spania, krevde den franske regjeringen gjennom Benedetti at kongen skulle garantere at lignende tilbud også ville bli avslått i fremtiden. Dette nektet kongen under samtalen med Benedetti. Kongen sendte beskjed til Bismarck med referat av samtalen. Bismarcks rolle Bismarck hadde vært misfornøyd med kongens forsiktige opptreden i det spanske spørsmålet, og i den formen Bismarck offentliggjorde telegrammet, fikk man inntrykk av at begge parter under samtalen hadde krenket hverandre gjensidig. Publiseringen skjerpet krigsstemningen i både Frankrike og Tyskland, og var den direkte foranledningen til den franske krigserklæringen 19. juli, som Bismarck ønsket. Les mer i Store norske leksikon fransk-tyske krig